
SPREMLJANJE ULOVA AMERIŠKEGA ŠKRŽATKA
Ulov odraslih osebkov ameriškega škržatka spremljamo z rumenimi lepljivimi ploščami (RLP).
Na območju vinorodnega pod okoliša Šmarje – Virštanj, Slovenskih Konjic in Spodnje Savinjske doline v vinogradih, kjer spremljamo razvojne stadije ameriškega škržatka, še vedno prevladujejo ličinke L1 in L2 razvojnega stadija, medtem ko se povečuje delež nimf L3 . V tem tednu smo našli tudi prve nimfe L 4. Ob koncu tedna vremenska napoveduje visoke temperature zraka, kar bo ugodno vplivalo tudi na razvoj ameriškega škržatka. Zato v prihodnjem tednu izobesite rumene lepljive plošče.
V vinogradih za pridelavo grozdja spremljanje ni obvezno, je pa priporočljivo zlasti v razmejenem območju zlate trsne rumenice, kakor tudi v brajdah in ohišnicah, saj se le tako ugotovi stanje populacije in oceni, če je bilo zatiranje ameriškega škržatka uspešno opravljeno. V matičnih vinogradih, matičnjakih in trsnicah je spremljanje ameriškega škržatka z rumenimi lepljivimi ploščami obvezno.
V sredino vinograda, matični vinograd, trsnico ali matičnjak izobesimo najmanj 3 RLP. Če je površina večja od 2 ha, število plošč ustrezno povečamo, kot je navedeno v preglednici spodaj. 
Plošče izobesimo v senčni del trte na žico ali trto, ker se škržatki najraje zadržujejo v senci. V trsnici izobesimo plošče na količke, ki jih postavimo na grebenih. 
RLP pregledujemo 1 x tedensko in jih menjamo na 14 dni. Ulov redno beležimo. 
V vinogradih za pridelavo grozdja spremljamo ulov do konca avgusta, v matičnih vinogradih, matičnjakih in trsnicah pa do sredine septembra. 
Kdor ameriškega škržatka ne pozna, se lahko obrne na Javno službo zdravstvenega varstva rastlin (na območji Celjske in Koroške regije - Inštitutu za hmeljarstvo in pivovarstvo Slovenije v Žalcu).
Preglednica: število rumenih lepljivih plošč glede na površino vinograda za pridelavo grozdja, matičnega vinograda, matičnjaka ali trsnice.

